जनसुनवाई में कई गड़बड़ियां हुईं उजागर
मनरेगायोजना के सामाजिक अंकेक्षण 2016-17 के तहत मंगलवार को कसमार प्रखंड के दुर्गापुर पंचायत सचिवालय के निकट अंकेक्षक दल द्वारा जनसुनवाई का आयोजन किया गया। इस दौरान लगभग सभी योजनाओं में गड़बड़ियां सामने आई हैं। सैकड़ों ग्रामीणों के बीच जब अंकेक्षक दल के सदस्य मनरेगा कर्मियों से योजनाओं के बारे में पूछताछ करने लगे, तो मनरेगा कर्मियों को मानो सांप सूंघ गया। वे जवाब नहीं दे पा रहे थे। सबसे ज्यादा गड़बड़ी मेटेरियल की राशि निकासी में हुई। जनसुनवाई में सुलोचना देव्या की जमीन पर कूप निर्माण में 48 हजार रुपए भुगतान की बात सामने आई, जबकि निकासी एक लाख से अधिक हुई है। लाभुक ने अपने खर्च पर कूप की जोड़ाई पत्थर से की है। लाभुक को लगभग 52 हजार रुपए नहीं मिले, इसी तरह देवशरण महतो का कुआं भी अधूरा है, जबकि आधी राशि की निकासी कर ली गई है, लाभुक भागीरथ महतो ने बताया कि उन्होंने मवेशी बेचकर कूप निर्माण पूरा करवाया, रोजगार सेवक द्वारा राशि की निकासी कर ली गई, पर लाभुक को मात्र 40 हजार रुपए ही मिले। रमेश महतो को भी 88 हजार निकासी के बाद मात्र 40 हजार रुपए ही दिए। सुरेश महतो, कुंजबिहारी महतो, रामेश्वर महतो समेत कई लाभुकों को भी मेटेरियल का पैसा नहीं मिला। जबकि मनरेगा कर्मी पूरी राशि निकाल ली है। इस दौरान यह बात भी सामने आई कि 653 जाॅब कार्डों का अब तक नवीकरण नहीं हुआ है, मनरेगा की योजनाओं में सूचना पट नहीं लगाए गए हैं, जबकि सूचना पट पंचायत भवन में पड़े हुए हैं, रोजगार सेवक ने एक सप्ताह में सुधार लाने की बात कही। जनसुनवाई में यह मामला भी सामने आया कि कूप निर्माण पूरा होने के पहले ही कनीय अभियंता मापी पुस्तिका भरकर जमा कर देते हैं। जनसुनवाई में कनीय अभियंता मौजूद नहीं थे। अंकेक्षण दल में बीआरपी आकाश सिंह, बीआरपी, रामकिशोर शर्मा, वीआरपी शिवशंकर दसौंधी, श्रीकांत महतो, वीरेंद्र महतो, आनंद शर्मा एवं ज्यूरी सदस्य के रूप में सिद्धेश्वर महतो, लाल किशोर महतो, गायत्री देवी, कुंती देवी जयप्रकाश महतो थे। मौके पर बीपीओ पवन कुमार गुप्ता, मुखिया भीम महतो आदि थे।
जन सुनवाई में उपस्थित लोग।
hin_Deva hin_Deva hin_Deva